EVROPSKA KOMISIJA Bruselj, 28.5.2018 COM(2018) 343 final 2018/0174(NLE) Predlog UREDBA SVETA o spremembi Uredbe (EU) št. 1387/2013 o opustitvi avtonomnih dajatev skupne carinske tarife za določene kmetijske in industrijske proizvode



OBRAZLOŽITVENI MEMORANDUM 1.OZADJE PREDLOGA •Razlogi za predlog in njegovi cilji Določeni kmetijski in industrijski proizvodi se v Uniji ne proizvajajo ali pa se proizvajajo v nezadostnih količinah. Da bi se zagotovila zadostna in neprekinjena oskrba ter preprečile motnje na trgu s temi proizvodi, so bile z Uredbo Sveta (EU) št. 1387/2013 nekatere avtonomne dajatve skupne carinske tarife deloma ali v celoti začasno opuščene. Uredba se posodobi vsakih šest mesecev, da bi se upoštevale potrebe industrije Unije. Komisija je ob pomoči skupine za gospodarsko-tarifna vprašanja pregledala vse zahtevke držav članic za avtonomne tarifne opustitve. Komisija po tem pregledu meni, da so do opustitve dajatev upravičeni nekateri novi proizvodi, ki trenutno niso navedeni v Prilogi k Uredbi Sveta (EU) št. 1387/2013. Treba bi bilo spremeniti pogoje, ki urejajo opis proizvoda, razvrstitve ali zahteve posebne rabe nekaterih drugih proizvodov. Proizvode, pri katerih tarifna opustitev ni več v gospodarskem interesu Unije, bi bilo treba umakniti. •Skladnost z veljavnimi predpisi s področja zadevne politike Ta predlog ne zadeva držav, ki so z Unijo sklenile preferencialni trgovinski sporazum, niti držav kandidatk ali potencialnih držav kandidatk za preferencialne sporazume z Unijo (npr. splošni sistem preferencialov, trgovinski režim za skupino afriških, karibskih in pacifiških držav, sporazume o prosti trgovini). •Skladnost z drugimi politikami Unije Predlog je v skladu s kmetijsko, trgovinsko, podjetniško, razvojno in zunanjo politiko Unije. 2.PRAVNA PODLAGA, SUBSIDIARNOST IN SORAZMERNOST •Pravna podlaga Pravna podlaga tega predloga je člen 31 Pogodbe o delovanju Evropske unije (PDEU). •Subsidiarnost (za neizključno pristojnost) Predlog je v izključni pristojnosti Unije. Načelo subsidiarnosti se zato ne uporablja. •Sorazmernost Predlog je v skladu z načelom sorazmernosti. Predvideni ukrepi so skladni z načeli za poenostavitev postopkov za gospodarske subjekte, vključene v zunanjo trgovino, kot je navedeno v Sporočilu Komisije o avtonomnih tarifnih opustitvah in kvotah. V skladu s členom 5(4) Pogodbe o Evropski uniji (PEU) ta uredba ne presega tistega, kar je potrebno za doseganje zastavljenih ciljev. •Izbira instrumenta Na podlagi člena 31 Pogodbe o delovanju Evropske unije (PDEU) „carine skupne carinske tarife določi Svet na predlog Komisije“. Zato je uredba ustrezen instrument.

3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA •Naknadne ocene/preverjanja ustreznosti obstoječe zakonodaje Celotna shema avtonomnih opustitev je bila predmet ocenjevalne študije, ki je bila opravljena v letu 2013. Na podlagi študije je bilo ugotovljeno, da je osnovna utemeljitev sheme še vedno veljavna. Podjetja iz Unije, ki uvažajo blago po shemi, lahko znatno prihranijo pri stroških. Ti prihranki pa lahko omogočijo širše pozitivne učinke, kot so večja konkurenčnost, učinkovitejše proizvodne metode ter ustvarjanje in ohranjanje delovnih mest v Uniji, kar je odvisno od zadevnega proizvoda, podjetja in sektorja. Podrobnejši podatki o prihrankih na podlagi te uredbe so v priloženi oceni finančnih posledic zakonodajnega predloga. •Posvetovanja z zainteresiranimi stranmi Komisiji je pri oceni tega predloga pomagala skupina za gospodarsko-tarifna vprašanja, ki jo sestavljajo delegati iz vseh držav članic in Turčije. Pred potrditvijo sprememb iz tega predloga se je skupina sestala trikrat. Skrbno je ocenila vsak zahtevek (nov zahtevek ali zahtevek za spremembo). Zlasti se je osredotočila na potrebo po preprečevanju vsakršne škode za proizvajalce Unije ter krepitvi in utrditvi konkurenčnosti proizvodnje Unije. Vse navedene opustitve so bile predmet dogovorov ali kompromisov, doseženih v razpravah skupine za gospodarsko-tarifna vprašanja. Omenjeno ni bilo nobeno potencialno resno tveganje z nepopravljivimi posledicami. •Ocena učinka Predlog spremembe je popolnoma tehnične narave in se nanaša le na področje uporabe opustitev, naštetih v Prilogi k Uredbi Sveta (EU) št. 1387/2013. Zato za ta predlog ni bila izvedena ocena učinka. •Temeljne pravice Predlog ne vpliva na temeljne pravice. 4.PRORAČUNSKE POSLEDICE Predlog nima finančnih posledic za odhodke, ima pa finančne posledice za prihodke. Nepobrane carinske dajatve skupaj znašajo približno 25 milijona EUR na leto. Učinek na tradicionalna lastna sredstva proračuna je 20 milijonov EUR na leto (tj. 80 % skupnega zneska). V oceni finančnih posledic zakonodajnega predloga so bolj podrobno določene proračunske posledice predloga. Države članice bodo morale izgubo prihodkov v tradicionalnih lastnih sredstvih nadomestiti s prispevki, ki temeljijo na BND. 5.DRUGI ELEMENTI •Načrti za izvedbo ter ureditev spremljanja, ocenjevanja in poročanja Predlagani ukrepi se upravljajo v okviru integrirane tarife Evropske unije (TARIC), uporabljajo pa jih carinske uprave držav članic. 2018/0174 (NLE) Predlog UREDBA SVETA

o spremembi Uredbe (EU) št. 1387/2013 o opustitvi avtonomnih dajatev skupne carinske tarife za določene kmetijske in industrijske proizvode SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 31 Pogodbe, ob upoštevanju predloga Evropske komisije, ob upoštevanju naslednjega: (1)Da bi se zagotovila zadostna in neprekinjena oskrba z nekaterimi kmetijskimi in industrijskimi proizvodi, ki v Uniji niso na voljo ali so na voljo le v nezadostnih količinah, ter da bi se na ta način preprečile vsakršne motnje na trgu teh proizvodov, so bile z Uredbo Sveta (EU) št. 1387/2013 opuščene avtonomne dajatve skupne carinske tarife za navedene proizvode. Navedeni proizvodi se lahko uvažajo v Unijo po znižanih stopnjah dajatve ali po stopnji dajatve nič. (2)Ohranjanje opustitve avtonomnih dajatev skupne carinske tarife za pet proizvodov, ki so trenutno navedeni v Prilogi k Uredbi (EU) št. 1387/2013, ni več v interesu Unije. Zadevni proizvodi so proizvodi, opredeljeni v Prilogi I k tej uredbi z oznakami KN in TARIC, ki niso hkrati navedeni v Prilogi II k tej uredbi. Opustitve za navedene proizvode bi bilo zato treba črtati. (3)Proizvodnja 85 proizvodov v Uniji, ki trenutno niso navedeni v Prilogi k Uredbi (EU) št. 1387/2013, je nezadostna ali pa ne obstaja. Zadevni proizvodi so proizvodi, opredeljeni v Prilogi II k tej uredbi z oznakami KN in TARIC, ki niso hkrati navedeni v Prilogi I k tej uredbi. Zato je v interesu Unije, da se avtonomne dajatve skupne carinske tarife za navedene proizvode opustijo. (4)Spremeniti je treba pogoje za opustitev avtonomnih dajatev skupne carinske tarife za nekatere proizvode, ki so trenutno navedeni v Prilogi k Uredbi (EU) št. 1387/2013, da bi se upoštevali tehnični razvoj proizvodov in gospodarska gibanja na trgu. Zlasti: ·za eno opustitev je treba prilagoditi zahteve posebne rabe, ·za drugo opustitev bi bilo treba spremeniti veljavno stopnjo dajatve, ·za 19 opustitev bi bilo treba pojasniti ali uskladiti opis, ·za 14 opustitev je treba spremeniti razvrstitev, ·za 18 opustitev je treba prilagoditi dodatne enote. (5)Uredbo (EU) št. 1387/2013 bi bilo zato treba ustrezno spremeniti. (6)V izogib vsem prekinitvam uporabe sheme avtonomnih opustitev bi bilo treba spremembe iz te uredbe o opustitvah za zadevne proizvode uporabljati od 1. julija 2018. Ta uredba bi morala zato začeti veljati nemudoma – SPREJEL NASLEDNJO UREDBO: Člen 1 V Prilogi k Uredbi (EU) št. 1387/2013 se preglednica spremeni: (1) vse zvezdice in opomba (*) z besedilom „Na novo uvedeni ukrep ali ukrep s spremenjenimi pogoji.“ se črtajo,

(2) vrstice, ki se nanašajo na opustitve za proizvode, katerih oznake KN in TARIC so navedene v Prilogi I k tej uredbi, se črtajo, (3) vstavijo se vrstice s proizvodi iz Priloge II k tej uredbi, in sicer v vrstnem redu oznak KN in TARIC iz prvega oziroma drugega stolpca navedene preglednice. Člen 2 Ta uredba začne veljati dan po objavi v Uradnem listu Evropske unije. Uporablja se od 1. julija 2018. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik OCENA FINANČNIH POSLEDIC ZAKONODAJNEGA PREDLOGA 1. NASLOV PREDLOGA Uredba Sveta o spremembi Uredbe (EU) št. 1387/2013 o opustitvi avtonomnih dajatev skupne carinske tarife za določene kmetijske in industrijske proizvode. 2. PRORAČUNSKA VRSTICA Poglavje in člen:

Poglavje 1 2 in člen 1 2 0 – Carinske dajatve in druge dajatve iz člena 2(1)(a) Sklepa 2014/335/EU, Euratom Znesek v proračunu za leto 2018 (22 844 000 000 EUR) 3. FINANČNE POSLEDICE ◻ Predlog nima finančnih posledic. X Predlog nima finančnih posledic za odhodke, ima pa finančne posledice za prihodke, in sicer: (v mio. EUR na eno decimalno mesto natančno)